ประธานสภาผู้แทนราษฎร สั่งติดตั้งทีวีวงจรปิด 50 เครื่อง แก้ปัญหา ส.ส. ไม่ได้ยินเสียงเรียกลงมติ
ประธานสภาผู้แทนราษฎร สั่งติดตั้งทีวีวงจรปิด 50 เครื่อง แก้ปัญหา ส.ส. ไม่ได้ยินเสียงเรียกลงมตินายสมบูรณ์ อุทัยเวียนกุล เลขานุการประธานสภาผู้แทนราษฎร เปิดเผยว่า นายชวน หลีกภัย ประธานรัฐสภาและประธานสภาผู้แทนราษฎร ได้มอบหมายให้เลขาธิการสภาผู้แทนราษฎร ประสานงานกับผู้อำนวยการฝ่ายอาคารสถานที่ ผู้อำนวยการฝ่ายประชาสัมพันธ์ และผู้อำนวยการฝ่ายสารสนเทศ ของสำนักงานเลขาธิการสภาผู้แทนราษฎร ดำเนินการสำรวจจุดที่คาดว่า ส.ส. จะไม่ได้ยินเสียงถ่ายทอดสดการประชุมสภาผู้แทนราษฎร เพื่อติดตั้งทีวีวงจรปิดเพิ่มเติม เนื่องจากพบว่าก่อนหน้านี้มีปัญหาสมาชิกไม่ได้ยินเสียงเรียกลงคะแนน เมื่ออยู่ในห้องประชุมกรรมาธิการที่มีการประชุมควบคู่ไปพร้อมๆ กับการประชุมสภาผู้แทนราษฎร ทำให้มาลงมติไม่ทัน ดังนั้นวิธีแก้ปัญหาคือการติดตั้งทีวีวงจรปิดให้ครบทุกห้องประชุมกรรมาธิการ ซึ่งในเบื้องต้นขณะนี้ได้เริ่มติดตั้งในบางห้องแล้ว โดยคาดว่าจะต้องติดตั้งทีวีวงจรปิดทั้งหมดประมาณ 50 เครื่อง โดยมี ส.ส. จะช่วยบริจาคด้วย ซึ่งถือเป็นเรื่องดี พร้อมยืนยันในสัปดาห์หน้าปัญหาเรื่องการเรียกสมาชิกลงคะแนนจะหมดไป นอกจากนี้ ขอแนะนำสมาชิกว่าเวลาใดที่มีกฎหมาย หรือมีเรื่องที่ต้องลงมติ ขอความร่วมมือให้สมาชิกอยู่ในห้องประชุม แต่หากมีความจำเป็นต้องออกไปนอกห้องประชุมขอให้มีการติดต่อสื่อสารกันภายในพรรคด้วยว่าจะต้องเข้ามาลงมติในเวลาใด พร้อมขอให้ ส.ส. ทุกคนมีความรับผิดชอบในการปฏิบัติหน้าที่และมีความรับผิดชอบในการออกเสียงลงมติด้วย